
[bookmark: TextBodyBegin]Europski parlament,
–	uzimajući u obzir svoje prethodne rezolucije o Gruziji, naročito Rezoluciju od 9. listopada 2024. o nazadovanju demokracije i prijetnjama političkom pluralizmu u Gruziji[footnoteRef:1], [1:  	Usvojeni tekstovi, P10_TA(2024)0017.] 

–	uzimajući u obzir Sporazum o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane[footnoteRef:2], [2:  	SL L 261, 30.8.2014., str. 4., ELI: http://data.europa.eu/eli/agree_internation/2014/494/oj.] 

–	uzimajući u obzir izjavu o preliminarnim nalazima i zaključcima međunarodne misije za promatranje izbora pod vodstvom Ureda za demokratske institucije i ljudska prava, dijela Organizacije za europsku sigurnost i suradnju (OESS/ODIHR), koja se odnosi na parlamentarne izbore održane u Gruziji 26. listopada 2024., te izjavu voditelja izaslanstva Europskog parlamenta za promatranje izbora,
–	uzimajući u obzir izjavu visokog predstavnika Unije za vanjske poslove i sigurnosnu politiku Josepa Borrella od 29. listopada 2024. o najnovijem razvoju događaja nakon parlamentarnih izbora u Gruziji te zajedničku izjavu visokog predstavnika i Komisije od 27. listopada 2024. o parlamentarnim izborima u Gruziji,
–	uzimajući u obzir zajedničku izjavu predsjednika Francuske Republike Emmanuela Macrona, kancelara Savezne Republike Njemačke Olafa Scholza i predsjednika Vlade Republike Poljske Donalda Tuska o stanju u Gruziji od 7. studenoga 2024.,
–	uzimajući u obzir zajedničku izjavu predsjednika Odbora za vanjske poslove, predsjednika Izaslanstva za odnose s južnim Kavkazom i predsjednika Izaslanstva u Parlamentarnoj skupštini Euronesta od 28. listopada 2024. o parlamentarnim izborima u Gruziji,
–	uzimajući u obzir zajedničku izjavu ministara EU-a od 28. listopada 2024. o izborima u Gruziji,
–	uzimajući u obzir zajedničku izjavu skupine Prijatelji Gruzije, koja predstavlja europske parlamente, od 6. studenoga 2024. naslovljenu „O međunarodnom istražnom povjerenstvu za istraživanje nepravilnosti na izborima u Gruziji”,
–	uzimajući u obzir status Gruzije kao zemlje kandidatkinje za članstvo u EU-u, koji joj je Europsko vijeće dodijelilo na svojem sastanku na vrhu održanom 14. i 15. prosinca 2023.,
[bookmark: _GoBack]–	uzimajući u obzir komunikaciju Komisije od 30. listopada 2024. naslovljenu „Komunikacija o politici proširenja EU-a za 2024.” (COM(2024)0690), koja sadržava prvo izvješće o napretku Gruzije,
–	uzimajući u obzir članak 136. stavke 2. i 4. Poslovnika,
A.	budući da su 26. listopada 2024. u Gruziji održani parlamentarni izbori; budući da su mjeseci uoči izbora bili obilježeni značajnim napadima na demokraciju u Gruziji, kao što je brzo donošenje antidemokratskog zakonodavstva koje su kritizirali Ujedinjeni narodi, Europska komisija za demokraciju putem prava (Venecijanska komisija) i EU; budući da u predizbornom razdoblju nisu ispunjeni demokratski standardi zbog djelovanja vladajuće stranke Gruzijski san i vlasti koje su poticale ozračje straha, među ostalim uhićenjima, pretresanjem domova i zastrašivanjem oporbenih političara, vođa civilnog društva, novinara, istraživača i drugih osoba koje kritiziraju vladu te nasiljem počinjenim nad njima;
B.	budući da je tijekom kampanje vladajuća stranka Gruzijski san iskoristila prirodni strah gruzijskog društva od rata ponavljajući da je ona „stranka mira” i tvrdeći da bi oporba zemlju vjerojatno povukla u rat s Rusijom po nalogu zapadnih sila koje se zavjerenički nazivaju „strankom globalnog rata”; budući da su čelnici Ruske Federacije i njezini propagandisti otvoreno podržavali stranku Gruzijski san i prije i nakon izbora; budući da su najviši lideri vladajuće stranke tijekom kampanje izjavili da namjeravaju zabraniti ključne oporbene stranke nakon izbora, što izaziva zabrinutost u pogledu pravednosti i uključivosti političkog procesa;
C.	budući da su na parlamentarnim izborima u Gruziji 26. listopada 2024. birači mogli birati između niza kandidata, ali su te izbore ipak obilježile ozbiljne nepravilnosti i dokumentirani navodi o manipuliranju glasovanjem i gušenju sloboda birača, posebno kupnjom glasova, uznemiravanjem promatrača, isključivanjem medija s biračkih mjesta, zastrašivanjem birača na izbornim mjestima i izvan njih, praćenjem glasača i oduzimanjem osobnih isprava u ruralnim područjima i njihovim predavanjem aktivistima odanima stranci radi glasovanja, organiziranim prijevozom glasača, nedovoljnim pristupom biračkim mjestima za gruzijske građane u inozemstvu i razlikama u izlaznosti žena i muškaraca u ruralnim izbornim jedinicama u koje je teško povjerovati; budući da se na zaposlenike u javnom sektoru i primatelje socijalnih naknada vršio pritisak da pruže potporu vladajućoj stranci;
D.	budući da su međunarodni promatrači primijetili produbljivanje političkih podjela i znatnu neravnotežu u dodjeli financijskih sredstava, kao i brojne pogodnosti koje uživa vladajuća stranka, zbog čega su već nejednaki uvjeti još nepravedniji; budući da je dovedena u pitanje djelotvornost financijskog nadzora nad kampanjom zbog njegova ograničenog izvršenja i bojazni zbog nepristranosti i političke instrumentalizacije nadzornog tijela;
E.	budući da je na parlamentarnim izborima u Gruziji 26. listopada 2024. prvi put u potpunosti upotrijebljen proporcionalni sustav s elektroničkim uređajima za identifikaciju birača i prebrojavanje glasova; budući da su te tehnologije izazvale zabrinutost u pogledu transparentnosti, tajnosti glasovanja i nedostatka neovisne provjere;
F.	budući da je nedavnim izmjenama Izbornog zakona, među kojima je bilo i ukidanje rodnih kvota, promijenjen sastav Središnjeg izbornog povjerenstva te su njima, zajedno s donošenjem Zakona o transparentnosti stranog utjecaja, ograničene temeljne slobode, stigmatizirane organizacije civilnog društva i ugrožen integritet gruzijskih demokratskih institucija;
G.	budući da su ugledne neovisne gruzijske misije za promatranje izbora zaključile da, s obzirom na kombinaciju predizborne prisile, manipulacije na sam dan izbora i ograničavanja pristupa promatračima, izbori nisu odražavali stvarnu volju gruzijskog naroda; budući da je sustav oduzimanja osobnih iskaznica, prikupljanja podataka i neovlaštene prisutnosti stvorio okružje prisile, čime je samo potvrđeno sudjelovanje državnih aktera u olakšavanju izbornih prijevara; budući da je na dan izbora u velikom broju slučajeva prekršeno načelo tajnosti glasovanja; budući da su izbori namješteni kombinacijom zastrašivanja birača, ometanja promatranja i manipulacije postupcima glasovanja i ne mogu se smatrati slobodnima i poštenima; 
H.	budući da su raširene nepravilnosti u odazivu birača i udjelima glasova za vladajuću stranku bile u skladu s mnogim navodima o nepoštenoj izbornoj praksi;
I.	budući da su gotovo sve ankete provedene prije izbora pokazivale da stranka Gruzijski san neće ostvariti većinu; budući da se razlika između predizbornih anketa i izbornih rezultata o kojima izvješćuje Središnje izborno povjerenstvo ne može objasniti statističkom pogreškom; 
J.	budući da je predsjednica Gruzije Salome Zurabišvili javno proglasila izbore namještenima, odbila priznati valjanost rezultata i pozvala na međunarodnu istragu te nove izbore; budući da je predsjednica izjavila da bi priznavanje ishoda bilo jednako „prihvaćanju podčinjenosti Gruzije Rusiji” i opisala izborni proces kao „posebnu rusku operaciju”; budući da su četiri oporbene koalicije koje su prešle izborni prag odbacile izborne rezultate i odbile dati legitimnost parlamentu koji bi se na temelju njih formirao; budući da su četiri oporbena bloka – Ujedinjeni narodni pokret, Koalicija jake Gruzije i Koalicija za promjene i Gaharia za Gruziju – odbila svoje parlamentarne mandate i sudjelovanje u 11. sazivu parlamenta, tvrdeći da su parlamentarni izbori 26. listopada 2024. nezakoniti; budući da je 13. studenoga 2024. gruzijski premijer Kobakhidze, u skladu s izjavama iz kolovoza, iznio planove o ustavnoj zabrani velikih oporbenih stranaka ako odbiju prihvatiti svoje parlamentarne mandate; budući da se Gruzija stoga nalazi u ustavnoj krizi;
K.	budući da je novi parlament sazvan 25. studenoga 2024. bez sudjelovanja članova oporbe; budući da je predsjednica Salome Zurabišvili u vezi s konstituirajućom sjednicom parlamenta izjavila da „danas gruzijski parlament više ne postoji” jer je stranka Gruzijski san „zgazila ustav”; 
L.	budući da je potpredsjednik Komisije / Visoki predstavnik Unije za vanjske poslove i sigurnosnu politiku u svojoj izjavi nakon izbora podsjetio da međunarodni promatrači nisu proglasili izbore slobodnima i poštenima, zatražio transparentnu istragu i istragu nepravilnosti te pritiska na birače i zastrašivanja birača te je naglasio potrebu za preokretanjem trenda nazadovanja demokracije u Gruziji; 
M.	budući da je mađarski premijer Viktor Orbán otputovao u Tbilisi da čestita stranci Gruzijski san prije objave konačnih izbornih rezultata i bez prethodnog savjetovanja s drugim čelnicima EU-a i da je jedini čelnik iz EU-a koji je to učinio;
N.	budući da su gruzijske organizacije civilnog društva uložile žalbe sudu i pozvale na istragu izborne prijevare, iako u mnogim slučajevima istražna tijela nisu pokrenula istrage nisu na odgovarajući način istražila kršenja pravila; budući da Središnje izborno povjerenstvo zasad odbija objaviti naručenu reviziju elektroničkog sustava glasovanja te da je potvrdilo rezultate izbora, neovisno o navedenim nepravilnostima;
O.	budući da su nakon pravnih radnji gruzijskih organizacija civilnog društva uslijedile sankcije vlasti protiv predstavnika civilnog društva, uključujući neopravdane pozive za ispitivanje i visoke novčane kazne zbog upozoravanja na izbornu prijevaru;
P.	budući da su gruzijski sudovi i masovno odbacivali tužbe u ubrzanim postupcima koje su pokrenule oporbene političke stranke i lokalni promatrači, u čijim se tužbama navode nepravilnosti u glasovanju, dok su odbijali prijedloge za pozivanje svjedoka i prijedloge kojima bi se Središnje izborno povjerenstvo obvezalo da preda evidenciju o dostavi i primitku markera i papira koji su nabavljeni i upotrijebljeni za glasovanje;
Q.	budući da je 16. studenoga 2024., unatoč brojnim pritužbama i pozivima neovisnih izbornih promatrača na poništavanje rezultata, Središnje izborno povjerenstvo Gruzije objavilo konačni sažeti zapisnik o parlamentarnim izborima održanima 26. listopada 2024., proglasivši vladajuću stranku Gruzijski san pobjednicima uz osvojenih 53,92 % glasova;
R.	budući da su prosvjedi u Tbilisiju prvi puta izbili 28. listopada 2024. kada se tisuće ljudi okupilo kako bi osporilo legitimnost proglašene pobjede vladajuće stranke; budući da su se prosvjedi sve većih razmjera i intenziteta nastavili 4. studenoga 2024.; budući da je policija prisilno raspršila prosvjede u Tbilisiju, primijenila nerazmjerno nasilje nad mirnim prosvjednicima i novinarima i uhitila nekoliko prosvjednika; 
S.	budući da u skladu s člankom 78. Ustava Gruzije ustavna tijela moraju poduzeti sve mjere u okviru svojih nadležnosti kako bi osigurala potpunu integraciju Gruzije u Europsku uniju i Organizaciju Sjevernoatlantskog ugovora; 
T.	budući da bi Gruzija, kao zemlja kandidatkinja za članstvo u EU-u, trebala u potpunosti poštovati Sporazum o pridruživanju i poduzeti devet koraka utvrđenih u preporuci Komisije od 8. studenoga 2023.; budući da je, unatoč tome što je Europsko vijeće u prosincu 2023. dodijelilo Gruziji status zemlje kandidatkinje, proces pristupanja te zemlje EU-u otad de facto zaustavljen zbog smjera djelovanja gruzijske vlade od proljeća 2024. naovamo;
U.	budući da je oligarh Bidzina Ivanišvili, čelnik stranke Gruzijski san, koji također ima znatan utjecaj na gruzijsko gospodarstvo, odigrao ključnu ulogu u nazadovanju demokracije u toj zemlji i podrivanju njezine euroatlantske orijentacije u korist približavanja Rusiji;
1.	žali zbog činjenice da je Gruzija, zemlja kandidatkinja za pristupanje EU-u, 26. listopada 2024. održala parlamentarne izbore koji nisu bili u skladu s međunarodnim standardima za demokratske izbore ili s preuzetim obvezama te zemlje kao članice OESS-a u pogledu provođenja slobodnih i poštenih izbora; naglašava da kršenja izbornog integriteta nisu u skladu sa standardima koji se očekuju od zemlje kandidatkinje za članstvo u EU-u; ističe činjenicu da je provođenje izbora bio još jedan pokazatelj kontinuiranog nazadovanja demokracije za koje je u cijelosti odgovorna vladajuća stranka;
2.	oštro osuđuje brojna i ozbiljna kršenja izbornih prava, uključujući dokumentirane slučajeve zastrašivanja, manipulacije glasovima, dodavanja listića u glasačke kutije, uplitanja u postupke izbornih promatrača i medije, zatim prijavljene manipulacije s pomoću elektroničkih uređaja za glasovanje koji omogućuju višestruko glasovanje s istom identifikacijskom ispravom, znatnu neravnotežu u pogledu financijskih resursa, pogodnosti koje uživa postojeća vlast te izostanak istrage ozbiljnih proceduralnih nepravilnosti;
3.	smatra da prijavljene opsežne izborne prijevare potkopavaju integritet izbornog postupka, legitimnost rezultata i povjerenje javnosti u bilo koju novu vladu te da rezultati ne predstavljaju pouzdani izraz volje gruzijskog naroda;
4.	prima na znanje da je gruzijska predsjednica Salome Zurabišvili oštro osudila izbore kao namještene i da je odlučila ne priznati rezultate; pozdravlja napore koje je gruzijska predsjednica uložila u povratak svoje zemlje na demokratski i europski razvojni put;
5.	smatra da, s obzirom na velike razmjere kršenja izbornih pravila, čime je ozbiljno narušena legitimnost glasovanja, međunarodna zajednica ne bi trebala priznati izborne rezultate; stoga odbacuje ikakvo priznavanje parlamentarnih izbora i poziva na njihovo ponovno provođenje za godinu dana, pri čemu postupak treba provesti neovisno i nepristrano izborno tijelo, u boljim okolnostima i pod strogim međunarodnim promatranjem, kako bi se osigurao istinski pravedan i transparentan izborni postupak;
6.	podržava poziv na neovisnu i transparentnu međunarodnu istragu navoda o manipuliranju izborima, zastrašivanju birača i sustavnim kršenjima, za koje je prijavljeno da su se dogodili u predizbornom razdoblju i na dan izbora;
7.	pozdravlja odluku Europske službe za vanjsko djelovanje (ESVD) da pošalje tehničku misiju u Gruziju; poziva ESVD i Komisiju da toj misiji zadaju širok mandat koji bi nadilazio ograničenja okvira i metodologije OESS-a za promatranje izbora, koji se znatno razlikuje od metodologije EU-a za promatranje izbora jer metodologija OESS-a ne može uvijek na odgovarajući način obuhvatiti sve što se događa u određenoj zemlji prije dana izbora, posebno u zemljama kao što je Gruzija u kojima postoji dobro uhodan sustav vršenja pritiska na javne dužnosnike, zastrašivanja birača i ometanja lokalnih izbornih promatrača;
8.	izražava zabrinutost zbog toga što je Ured javnog tužitelja zaplijenio uređaje za provjeru birača i izbornu dokumentaciju; poziva vlasti da omoguće glasačima da potvrde svoje sudjelovanje na izborima u skladu s najvišim standardima zaštite podataka; naglašava važnost zaštite svih podataka o izborima i njihove dostupnosti relevantnim dionicima s obzirom na to da bi oni mogli sadržavati ključne dokaze o svim nepravilnostima;
9.	izražava ozbiljnu zabrinutost zbog toga što su gruzijske pravosudne institucije koordinirano odbacile brojne pritužbe na izbornu prijevaru i manipulaciju te zbog toga što Središnje izborno povjerenstvo nije istražilo nijedan od prijavljenih izbornih incidenata; smatra da gruzijske vlasti ne reagirajući na istinsku zabrinutost u društvu i izvješća lokalnih i međunarodnih promatrača namjerno usmjeravaju zemlju na rub unutarnje političke krize i stanje međunarodne izolacije od gruzijskih demokratskih partnera; 
10.	izrazito je zabrinut zbog znatnog smanjenja političke zastupljenosti žena u Gruziji, što je dodatno pogoršano ukidanjem rodnih kvota, te poziva na zakonodavne promjene kako bi se potaknula rodna ravnopravnost u politici;
11.	poziva EU i njegove države članice da nametnu osobne sankcije dužnosnicima i političkim vođama u Gruziji koji su odgovorni za nazadovanje demokracije, kršenje izbornih zakona i standarda, administrativne povrede i zlouporabu državnih institucija, kao što su premijer Irakli Kobahidze, gradonačelnik Tbilisija i glavni tajnik vladajuće stranke Gruzijski san Kaha Kaladze, predsjednik gruzijskog parlamenta Šalva Papuašvili i predsjednik stranke Gruzijski san Irakli Garibašvili, te da te sankcije prošire na suce koji donose politički motivirane presude; ponovno poziva Vijeće i demokratske partnere EU-a da odmah uvedu ciljane osobne sankcije protiv Bidzine Ivanišvilija i da mu zamrznu svu imovinu u EU-u zbog uloge koju je imao u podrivanju političkog procesa u Gruziji i postupanja protiv njezinih ustavno deklariranih interesa, uključujući nastojanja da se ponovno uspostavi ruska sfera utjecaja nad tom zemljom;
12.	naglašava da je poštovanje temeljnih prava ključno za zadovoljavanje mjerila EU-a za liberalizaciju viznog režima te potiče Komisiju i Vijeće da preispitaju status Gruzije kao zemlje čiji državljani ne trebaju vizu, uz mogućnost suspenzije ako se smatra da se ne poštuju standardi EU-a o demokratskom upravljanju i slobodama;
13.	poziva EU da osjetno ograniči svoje službene kontakte s gruzijskom vladom i parlamentom;
14.	osuđuje posjet mađarskog premijera Viktora Orbána Gruziji kao čin protivan stajalištima EU-a i dodatan pokušaj ugrožavanja zajedničke vanjske i sigurnosne politike EU-a; naglašava da ni ovaj put premijer Orbán nije govorio u ime EU-a;
15.	podsjeća da je zbog donošenja novog antidemokratskog zakonodavstva, primjerice „zakona o transparentnosti stranog utjecaja” i „zakona o obiteljskim vrijednostima i zaštiti maloljetnika”, proces integracije Gruzije u EU praktički obustavljen; podsjeća da je EU također zamrznuo dodjelu sredstava Gruziji; naglašava da je kontinuirano nazadovanje demokracije u Gruziji žalostan razvoj događaja, s obzirom na to da je Gruzija nekad bila predvodnik u području euroatlantskih težnji, i da je taj trend potrebno preokrenuti, a navedene antidemokratske zakonodavne akte staviti izvan snage da bi se odnosi te zemlje s EU-om vratili na pravi put; žali zbog toga što političko okruženje u Gruziji upućuje na autoritarni zaokret vladajuće stranke i neispunjavanje proeuropskih težnji gruzijskog naroda; podsjeća da čvrsto podupire demokratski razvoj Gruzije i euroatlantske težnje njezina naroda; podsjeća gruzijsku vladu da velika većina stanovništva snažno podupire usmjerenost te zemlje prema Zapadu i njezino pristupanje EU-u;
16.	zabrinut je zbog ozračja zastrašivanja i polarizacije potaknutog izjavama predstavnika gruzijske vlade i političkih vođa, kao i napadima na politički pluralizam, među ostalim u vidu prijetnji zabranom oporbenih stranaka i uhićenjem njihovih čelnika, pa čak i običnih pristaša, te ušutkavanja neistomišljenika; upozorava gruzijske vlasti da bi svaki pokušaj zabrane zakonito osnovanih političkih stranaka udaljio Gruziju od EU-a i onemogućio bilo kakav napredak u pristupanju EU-u;
17.	oštro osuđuje sustavno uplitanje Rusije u demokratske procese u Gruziji, među ostalim u vidu zastrašivanja glasača, kupnje glasova i dezinformacija kao što je teorija zavjere o „stranci globalnog rata”; žali zbog dezinformacija koje su uoči izbora širili i potpirivali dužnosnici vladajuće stranke i vladi bliski mediji; poziva gruzijske vlasti da osiguraju činjenično informiranje i komunikaciju, da se suzdrže od propagande protiv EU-a koja je nespojiva s deklariranim ciljem pristupanja EU-u te da povećaju otpornost gruzijskog društva na ruske dezinformacije i propagandu;
18.	podsjeća da je Europsko vijeće na sastanku na vrhu održanom 14. i 15. prosinca 2023. Gruziji dodijelilo status zemlje kandidatkinje pod uvjetom da se poduzmu relevantni koraci utvrđeni u preporuci Komisije od 8. studenoga 2023.; naglašava da su nedavni parlamentarni izbori očito protivni toj ambiciji; slaže se s procjenom iznesenom u Komisijinu paketu za proširenje za 2024., u kojem se navodi da se proces pristupanja Gruzije EU-u treba na neodređeno vrijeme zaustaviti zbog nazadovanja demokracije koje je pokrenula gruzijska vlada; ističe da politike koje provodi stranka Gruzijski san nisu u skladu s euroatlantskom integracijom Gruzije;
19.	ponavlja svoju nepokolebljivu potporu legitimnim europskim težnjama gruzijskog naroda i njegovoj želji da živi u prosperitetnoj i demokratskoj zemlji bez korupcije u kojoj se u potpunosti poštuju temeljne slobode, štite ljudska prava i jamči otvoreno društvo, neovisne medije te slobodne i poštene izbore; apelira na gruzijske vlasti da građanima zajamče pravo na okupljanje i da se suzdrže od neopravdane upotrebe sile protiv njih;
20.	poziva Vijeće, Komisiju, ESVD i novu potpredsjednicu Komisije / visoku predstavnicu da provedu sveobuhvatnu reviziju i reformu politike EU-a prema Gruziji; poziva Komisiju da zamrznuti iznos od 120 milijuna EUR izvorno namijenjen za potporu gruzijskim vlastima iskoristi za povećanje potpore EU-a civilnom društvu Gruzije, posebno nevladinom sektoru i neovisnim medijima, koji su sve više izloženi neprimjerenom pritisku vladajuće političke stranke i tijela vlasti, kao i za potporu za programe kojima se promiče demokratska otpornost i izborni integritet; pozdravlja prijedlog potpredsjednika Komisije / visokog predstavnika Borrella da se tako postupi; poziva na prilagodbu mehanizama financiranja EU-a kako bi se uzele u obzir potrebe koje nastaju u neprijateljskom i antidemokratskom okruženju;
21.	ponovno odlučno i hitno poziva na trenutačno puštanje na slobodu bivšeg predsjednika Mihaila Sakašvilija iz humanitarnih razloga; ističe da gruzijska vlada snosi punu i neospornu odgovornost za život, zdravlje i dobrobit bivšeg predsjednika Mihaila Sakašvilija te da mora u potpunosti odgovarati za svaku štetu koja mu se nanese; ponavlja svoj poziv predsjednici Salome Zurabišvili da iskoristi svoje ustavno pravo kako bi ga pomilovala;
22.	nalaže svojoj predsjednici da ovu Rezoluciju proslijedi potpredsjedniku Komisije / Visokom predstavniku Unije za vanjske poslove i sigurnosnu politiku, Vijeću, Komisiji, vladama i parlamentima država članica, Vijeću Europe, Organizaciji za europsku sigurnost i suradnju te predsjednici, vladi i parlamentu Gruzije.

